У чытальнай зале прадстаўлена пашыраная экспазіцыя па гісторыі бібліятэкі “Крок за крокам: хроніка падзей”. Яна знаёміць з цікавымі людзьмі, якія прымалі ўдзел у стварэнні бібліятэкі або працавалі ў ёй. Унучка Пушкіна (па мужы — Варанцова-Вельямінава) з сям’ёй пражывала тады ў Бабруйску і прыняла чынны ўдзел у стварэнні бібліятэкі, падаравала шмат выданняў, у тым ліку — кніг свайго дзеда. З 1918 да 1921 года ўстанову ўзначальваў бібліятэказнаўца і бібліёграф Іосіф Сіманоўскі, заслужаны дзеяч культуры БССР, доўгія гады — дырэктар Дзяржаўнай бібліятэкі БССР імя Леніна. Першы дырэктар і заснавальнік Бабруйскага краязнаўчага музея Цодзік Славін таксама пачынаў працоўны шлях у гарадской бібліятэцы імя Пушкіна. Пісьменнік Барыс Мікуліч пэўны час тут працаваў.